**ЗАТ «МАЗ-MAN»**  — сумеснае беларуска-нямецкае прадпрыемства па выпуску вялікагрузных аўтамабіляў для рэгіянальных і міжнародных перавозак. Кампанія з'яўляецца вытворцам васьмі ўласных мадэляў грузавой тэхнікі і адной мадэлі франтальнага пагрузчыка ўласнай канструкцыі.

З 2008 года з'яўляецца афіцыйным дылерам MAN у Беларусі.

Акцыянерамі кампаніі з'яўляюцца II&V GmbH (Аўстрыя, 48,2% акцый), РУП "МАЗ"(Беларусь, 44,43% акцый) і ЗАТ "Трастбанк"(Беларусь, 7,37% акцый).

Гісторыя
--------

10 снежня 1997 года ў Мінску была падпісана дамова аб стварэнні сумеснага беларуска-нямецкага прадпрыемства ЗАТ "МАЗ-МАН". 

Першай прадукцыяй новага прадпрыемства сталі двухвосныя седлавыя цягачы МАЗ-MAN-543265 і МАЗ-MAN-543268. Машыны ўяўлялі сабой шасі МАЗ-5432 з рухавіком MAN, каробкай перадач ZF і кабінай ад MAN F2000. На МАЗ-MAN-543265 усталёўваўся рухавік *D 2866 LF 21* (370 к.с. Еuro-1), на МАЗ-MAN-543268 — *D 2866 LF 20* (400 к.с. Euro-2). У красавіку 1998 года быў сабраны першы грузавік. Зборка ажыццяўлялася не на канвееры, а на асобных участках-пастах, дзе стаялі некалькі чалавек, якія адзін за адным паступова ўсталёўвалі на машыну ўсе вузлы і агрэгаты. На 45 адсоткаў першы аўтамабіль складаўся з імпартных камплектуючых. Нямецкімі былі матор, кабіна ў поўнай камплектацыі і стандартнай афарбоўцы, каробка перадач, счапленне, шэраг пнеўмаэлементаў і інш. Раму, масты, пярэднюю вось, сядло вырабілі на МАЗе. У кастрычніку 1998 года на "МАЗ-МАНе" пачаў працу свой зборачны канвеер.

Прадукцыя
---------

Адным з прыярытэтных напрамкаў прадпрыемства з'яўляецца выпуск седлавых цягачоў для міжнародных перавозак з колавай формулай 4x2 і 6x4. Асвоены выпуск бартавых грузавікоў, самазвалаў. На базе шасі МАЗ-МАН наладжана вытворчасць бетоназмяшальнікаў, палівазапраўных аўтацыстэрнаў.

У 2005 годзе пачалася вытворчасць франтальных пагрузчыкаў BME-1560 / BME-1565.

З 2009 на вытворчых плошчах прадпрыемства з вузлоў і дэталяў, якія пастаўляюцца з Мінскага аўтамабільнага завода, ажыццяўляецца зборка аўтамабіляў МАЗ-6516.

У студзені 2011 года пачаты выпуск новага пакалення аўтамабіляў МАЗ-MAN. Першымі сталі самазвалы МАЗ-MAN-652036, шасі і бартавыя платформы — МАЗ-MAN-632044 (*экалагічнага класа «Еўра-4»*), МАЗ-MAN-632036 (*экалагічнага класа «Еўра-3»*). Пазней да іх дадаліся седлавыя цягачы.

#### Мадэльны шэраг

* Седлавыя цягачы 4х2: 543268†, 540536, 540538, 540539, 540546, 540548, 540549, 540556, 540558, 540559
* Седлавыя цягачы 6х4: 642538, 642539, 642548, 642549, 642558, 642559
* Самазвалы 6х4: 652036, 652536, 652538, 652546, 652548
* Самазвалы 6х6: 756539
* Шасі 6х2: 631538, 631539, 631548, 631549, 631559
* Шасі 6х4: 632034, 632036, 632044
* Франтальныя пагрузчыкі: BME-1560, BME-1565

 † — знятыя з вытворчасці

Гл. таксама
-----------

* MAN Nutzfahrzeuge AG
* Мінскі аўтамабільны завод (МАЗ)

Зноскі
------

1. ↑    (руск.)
2. ↑  Первый лауреат республиканского автомобильного конкурса (руск.).  adt.by (5 сакавіка 2015). Праверана 1 лютага 2021.
3. ↑  Первый грузовик МАЗ-МАН (руск.).  adt.by (23 красавіка 2018). Праверана 1 лютага 2021.
4. ↑   Архівавана 2 чэрвеня 2013. 27 студзеня 2011 г - Новае пакаленне грузавікоў МАЗ-МАН  (руск.)
5. ↑   Архівавана 2 чэрвеня 2013. МАЗ-МАН сертыфікаваў грузавікі новага пакалення  (руск.)

Спасылкі
--------

* Сайт сумеснага прадпрыемства МАЗ-MAN

| ⛭Аўтамабілебудаўнічыя прадпрыемствы Беларусі |
| --- |
| 
* Ford Union
* БелАЗ
* БелДжы
* БелКамунМаш
* Брэстмаш
* МАЗ
* МАЗ-MAN
* МаАЗ
* МЗКЦ
* Мотавела
* Нёман
* Юнісон

 |  |